Pokiaľ ide o rozhodnutie Komisie o zmene podmienok výnimky z pravidiel Únie pre prevádzku plynovodu, najmä pokiaľ ide o prístup tretích osôb, v nadväznosti na návrh príslušného vnútroštátneho úradu v zmysle článku 36 smernice 2009/73 o spoločných pravidlách pre vnútorný trh so zemným plynom, spoločnosť, ktorá je konkurentom spoločnosti, ktorej je toto rozhodnutie určené, nemôže byť uvedeným rozhodnutím priamo dotknutá. Podmienka týkajúca sa neexistencie priestoru na voľnú úvahu, ktorý by bol ponechaný adresátom, totiž nie je splnená, keďže rozhodnutie vnútroštátneho úradu, ktorým sa vykonáva rozhodnutie Komisie, nebolo automatické, vzhľadom na možnosť jednak posledného uvedeného úradu, ako aj adresára rozhodnutia od navrhovaného opatrenia upustiť.

Okrem toho skutočnosť, že uvedená spoločnosť patrí do údajného uzatvoreného okruhu hráčov na trhu s obchodovaním s plynom a prepravou plynu v členskom štáte, totiž túto spoločnosť nemôže individualizovať vo vzťahu k podmienkam prevádzkovania plynovodu vedúceho plyn cez tento členský štát do iného členského štátu.

Pokiaľ ide o rozhodnutie Komisie v zmysle článku 36 smernice 2009/73 o spoločných pravidlách pre vnútorný trh so zemným plynom, ktoré mení podmienky, za ktorých musí prevádzkovateľ plynovodu sprístupňovať tretím osobám plyn, aj za predpokladu, že v osobitnom prípade uvedená zmena mohla mať ekonomický dopad, najmä v nadväznosti na zvýšenie prietoku plynu vedeného cez tento plynovod, na činnosti tretej spoločnosti pôsobiacej v oblasti obchodovania s plynom a prepravy zemného plynu, a takto znížiť konkurencieschopnosť predmetnej spoločnosti vo vzťahu k podnikom spojeným s prevádzkovaním plynovodu, na veľkoobchodných a maloobchodných trhoch členského štátu, malo by sa to dotknúť všetkých hospodárskych subjektov činných v tomto sektore, a nielen uvedenej spoločnosti.

Rozhodnutie sa totiž týka len individuálneho a definovaného prípadu, a to podmienok prevádzkovania časti kapacity plynovodu určitou spoločnosťou. Konkrétne prípadné ekonomické dopady, ktoré by toto rozhodnutie mohlo mať vo vzťahu k iným aktérom v odvetví prepravovania plynu a obchodovania s ním, než je uvedená spoločnosť, nie sú právnymi účinkami voči kategórii osôb vymedzených všeobecným a abstraktným spôsobom.

Treba vyložiť pojem regulačné akty, ktoré sa priamo týkajú akejkoľvek fyzickej alebo právnickej osoby a nevyžadujú vykonávacie opatrenia, v zmysle článku 263 štvrtého odseku tretej časti ZFEÚ, s ohľadom na cieľ tohto ustanovenia, ktorý, ako vyplýva z jeho genézy, spočíva v snahe vyhnúť sa tomu, aby jednotlivec, ktorého právne postavenie je predsa len aktom priamo zmenené, bol zbavený v súvislosti s týmto aktom účinnej súdnej ochrany.

S ohľadom na tento cieľ je pritom zrejmé, že tretia časť článku 263 štvrtého odseku ZFEÚ sa má uplatniť len v prípade, že napadnutý akt sám osebe, to znamená nezávisle od akéhokoľvek vykonávacieho opatrenia, mení právne postavenie žalobcu. V dôsledku uvedeného v prípade, že to tak nie je, toto konštatovanie postačuje na to, aby sa dospelo k záveru, že tretia časť článku 263 štvrtého odseku ZFEÚ sa neuplatňuje, a to bez toho, aby bolo v tomto prípade potrebné preveriť, či tento akt vo vzťahu k žalobcovi vyžaduje vykonávacie opatrenia.

(pozri bod 54)